Kommer by Mpuma-hospitale oor kragonderbrekingsArgieffoto Die Hospitaalvereniging van Suid-Afrika (Hasa) het Vrydag gesê hy is baie besorg oor Eskom se besluit om kragonderbrekings in te stel by twee agterstallige munisipaliteite in Mpumalanga. Eskom het Donderdag aangekondig dat hy geskeduleerde kragonderbrekings in eMalahleni en Msukaligwa wil instel. Gebiede soos Witbank en Ermelo word hierdeur geraak. Eskom het gesê munisipaliteite wat agterstallig is in hul betalings, moet instem tot kontantbetalings, ŉ geskrewe ooreenkoms van die raad indien dat die skuld verreken sal word en ŉ betalingsplan voorlê vir die agterstallige bedrag, om kragonderbrekings te verhoed. Gegewe die skaal van die agterstallige skuld aan Eskom, glo ongeveer R1 miljard, is dit waarskynlik dat die saak nie vinnig opgelos sal wees nie. Die munisipaliteite het aangedui dat hulle nie die geld het om Eskom te betaal nie. Hasa het gesê alhoewel hospitale met kragopwekkers kan funksioneer, is dit nie ŉ langtermynoplossing nie. Die hospitaalvereniging het in ŉ verklaring gesê die situasie kan tot ŉ voortdurende risiko vir pasiënte lei, insluitend diegene wat moontlik kritieke sorg benodig. “Dit is daarom ŉ saak van dringendheid dat die regering deur sy betrokke agentskappe reageer om die kragtoevoer na die betrokke hospitale in te stel, om seker te maak dat gesondheidsorg nie hieronder ly nie.” Hasa het bygevoeg dit is ook dringend noodsaaklik dat Eskom moet begryp dat die verskaffing van gesondheidsorg by die betrokke hospitale nie beïnvloed kan word weens die versuim van die munisipaliteite om hul skuld te betaal nie. Eskom het Donderdag gesê kragonderbrekings as gevolg van nie-betaling bly ŉ “pynlike besluit” en word slegs as ŉ laaste uitweg gebruik. “Ons troos onsself daarin dat ons alles in ons vermoë gedoen het om die geld op ŉ vriendskaplike wyse in te samel.” Eskom was nie dadelik beskikbaar om te reageer op Hasa se besware nie.